РЕГЛАМЕНТ (ЕО) № 400/2009 НА ЕВРОПЕЙСКИЯ ПАРЛАМЕНТ И НА СЪВЕТА
от 23 април 2009 година
за изменение на Регламент (ЕО) № 2223/96 на Съвета относно Европейската система от национални и регионални сметки в Общността във връзка с изпълнителните правомощия, предоставени на Комисията
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285, параграф 1 от него,
като взеха предвид предложението на Комисията,
в съответствие с процедурата, предвидена в член 251 от Договора (1),
като имат предвид, че:
(1)
Регламент (ЕО) № 2223/96 на Съвета (2) предвижда приемането на някои мерки в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (3).
(2)
Решение 1999/468/ЕО беше изменено с Решение 2006/512/ЕО на Съвета (4), с което беше въведена процедурата по регулиране с контрол във връзка с приемането на мерки от общ характер, предназначени да изменят несъществени елементи на основен акт, приет съгласно процедурата, посочена в член 251 от Договора, включително чрез заличаването на някои от тези елементи или чрез допълването на акта с нови несъществени елементи.
(3)
В съответствие с декларацията на Европейския парламент, Съвета и Комисията (5) относно Решение 2006/512/ЕО, за да бъде приложима процедурата по регулиране с контрол към актовете, приети в съответствие с процедурата, посочена в член 251 от Договора, които вече са в сила, те трябва да бъдат приведени в съответствие с приложимите процедури.
(4)
По отношение на Регламент (ЕО) № 2223/96 на Комисията следва да бъдат предоставени правомощия за приемане на изменения в методологията на Европейската система от сметки 1995 г. и за приемане на решения относно изменения в данните, поискани от държавите-членки. Тъй като тези мерки са от общ характер и са предназначени да изменят несъществени елементи от Регламент (ЕО) № 2223/96, включително чрез допълването му с нови несъществени елементи, те трябва да бъдат приети в съответствие с процедурата по регулиране с контрол, предвидена в член 5а от Решение 1999/468/ЕО.
(5)
Следователно Регламент (ЕО) № 2223/96 следва да бъде съответно изменен,
ПРИЕХА НАСТОЯЩИЯ РЕГЛАМЕНТ:
Член 1
Регламент (ЕО) № 2223/96 се изменя, както следва:
1.
В член 2 параграф 2 се заменя със следното:
„2. Измененията в методологията на ESA 95, които са предназначени за изясняване и подобряване на нейното съдържание, се приемат от Комисията, при условие че те не променят нейните основни понятия, не изискват допълнителни ресурси за изпълнението им и не водят до повишаване на собствените ресурси. Тези мерки, предназначени да изменят несъществени елементи на настоящия регламент, включително чрез допълването му, се приемат в съответствие с процедурата по регулиране с контрол, посочена в член 4, параграф 2.“;
2.
В член 3, параграф 2 втората алинея се заменя със следното:
„В рамките на сроковете, предвидени в член 2, параграф 2, всякакви промени в данните, поискани от държавите-членки - съответно нови таблици, страни и/или региони - се приемат от Комисията. Тези мерки, предназначени да изменят несъществени елементи на настоящия регламент, включително чрез допълването му, се приемат в съответствие с процедурата по регулиране с контрол, посочена в член 4, параграф 2.“;
3.
Член 4 се заменя със следното:
„Член 4
1. Комисията се подпомага от Статистическия програмен комитет (наричан по-долу „комитета“).
2. При позоваване на настоящия параграф се прилагат член 5а, параграфи 1-4 и член 7 от Решение 1999/468/ЕО, като се вземат предвид разпоредбите на член 8 от него.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 23 април 2009 година.